## Mazón reclama “agilitat i eficàcia” perquè els fons europeus per a la reconstrucció de la dana “arriben amb rapidesa a la Comunitat Valenciana”

*** Agraïx “el paper fonamental de la Unió Europea” a través dels seus instruments de resposta davant la riuada i assenyala que els 1.600 milions d’euros notificats per la Comissió Europea “han d’activar-se immediatament”
* Recrimina “el suport insuficient del Govern central” en la reconstrucció amb la regió pitjor finançada d’Espanya i lamenta la falta d’ajudes directes i recursos a cost zero
* Ressalta l’aposta de la Comunitat Valenciana per “crear un entorn propici per a la inversió amb mesures fiscals, reducció de la burocràcia i el desenrotllament d’un pla de reindustrialització per al creixement econòmic i social”**

**Brussel·les.**

El president de la Generalitat, Carlos Mazón, ha reclamat la màxima “agilitat i eficàcia” perquè els fons europeus destinats a la reconstrucció de les zones afectades per les riuades “arriben amb rapidesa a la Comunitat Valenciana”.

Així s’ha pronunciat en la jornada organitzada amb motiu de la 23 Setmana Europea de les Regions i les Ciutats amb la ponència ‘Política de cohesió i resiliència regional davant els reptes globals i climàtics’.

El cap del Consell ha agraït “el paper fonamental” que ha exercit la Unió Europea a través dels seus instruments de resposta davant desastres com el Mecanisme de Protecció Civil i el Fons de Solidaritat.

Al respecte, Mazón ha indicat la necessitat d’establir “mecanismes àgils, previsibles i menys burocràtics perquè estos recursos puguen activar-se immediatament”.

Així, ha fet referència a l’ajuda de 1.600 milions d’euros de la Comissió Europea per a la recuperació de la dana, dels quals 945 milions d’euros provindran del Fons de Solidaritat de la Unió Europea (FSUE) i 645 milions d’euros de la reprogramació del Mecanisme Restore.

Respecte als fons del Mecanisme Restore, el president ha assenyalat que “més de la mitat d’esta partida procedix de quantitats que ja pertanyien a la Comunitat Valenciana”.

D’esta manera, ha explicat que “el Govern d’Espanya ha reorientat els nostres propis recursos, restant-los d’altres inversions estratègiques que ja teníem planificades”.

A més, cal indicar que una altra part d’este mecanisme va dirigida als ajuntaments que es troben amb la dificultat tècnica i de mitjans per a gestionar-la com ha ocorregut amb les obres de clavegueram.

El cap del Consell també ha traslladat que quasi un any des de la riuada “només s’ha rebut un acompte de 100 milions d’euros dels Fons de Solidaritat dels quals a la Comunitat Valenciana li corresponen únicament 39 milions d’euros.

Per això, ha lamentat la “insuficient resposta del Govern d’Espanya” i ha criticat “la falta de suport directe i recursos a cost zero” davant l’esforç de la Generalitat que “ha hagut d’assumir amb el deute com a única eixida”, al mateix temps que ha recordat que “la Comunitat Valenciana és la regió espanyola pitjor finançada”.

**Augmentar la capacitat de decisió de les regions europees**

El cap del Consell ha plantejat la necessitat d’atendre la singularitat de cada territori i enfortir la capacitat de decisió de les regions per a “l’èxit de les polítiques europees perquè la millor cohesió s’aconseguix si s’escolta els qui estan més prop del territori”.

Per a Mazón, les institucions autonòmiques i regionals són les que “podem dissenyar estratègies coherents entorn de projectes concrets i transformar les grans directrius europees en ocupació, infraestructures, innovació i benestar per als nostres ciutadans”.

En este sentit, s’ha referit a projectes estratègics de gran escala de la Comunitat Valenciana secundats per fons europeus, com la gigafactoria de Volkswagen a Sagunt i la planta d’hidrogen verd de BP a Castelló als quals ha descrit com a “exemples de com els recursos de la Unió Europea, quan es gestionen amb una visió regional i col·laboració publicoprivada, ens permeten avançar cap als grans objectius de transformació d’Europa en mobilitat sostenible i sobirania energètica”.

El màxim representant de l’executiu valencià ha reiterat l’aposta del Consell per a afavorir la cohesió europea “potenciant una base industrial sòlida pròpia creant un entorn propici a la inversió”.

Mazón ha destacat alguna de les mesures que està posant en marxa el Consell per a aconseguir este objectiu com “una política fiscal atractiva, la creació d’un règim per a projectes empresarials estratègics o la simplificació administrativa que done suport al teixit productiu”.

Així mateix, ha destacat el pla de reindustrialització que mobilitzarà més de 10.000 milions d’euros en inversió privada amb l’objectiu d’augmentar la participació de la indústria en el PIB del 14 % al 20 %, a més d’apostar un model comú per a Europa basat en la competència justa.

El president ha destacat la labor del Consell a Brussel·les per a “reivindicar davant la Unió Europea les necessitats dels valencians per a abordar la reconstrucció econòmica i social de la Comunitat Valenciana, al mateix temps que ha exigit una política agrària comuna justa i igualtat de tracte perquè els sectors productius del nostre territori puguen competir en igualtat de condicions amb altres regions.

Fecha: 15/10/2025